ANC-LP gekap oor verset teen ZumaArgieffoto Jackson Mthembu het gesê hy met “spyt kennis geneem van die ineenstorting van dissipline onder sekere ANC-LP’s”. Hy het gesê Gungubele is die jongste ANC-LP om by ŉ versetveldtog aan te sluit en in die openbaar bekend te maak dat hy tydens die mosie van wantroue nie ten gunste van Zuma sal stem nie. “Sy uitlatings is heeltemal buite orde en is die mees ekstreme vorm van swak dissipline.” Volgens Mthembu het Gwede Mantashe, die ANC se sekretaris-generaal, al vroeër vir Gungubele aangespreek en gewaarsku teen sy openbare uitlatings. Gungubele het die naweek gesê hy beplan om hom by die opposisie te skaar wanneer die mosie van wantroue op 8 Augustus aangehoor word. Dit kom nadat Makhosi Khoza, ANC-LP, vroeër ŉ beroep op Zuma gedoen het om te bedank. Die ANC het hierna met stappe teen Khoza begin. Mthembu het ook ŉ waarskuwing aan ander ANC-LP’s gerig. “Hulle is afgevaardigdes van die ANC in die parlement en kry riglyne van die party, soos die geval is met alle politieke partye in Suid-Afrika.” Mthembu het ŉ beroep op die ANC gedoen om op te tree teen Gungubele.